KIRJALLINEN KYSYMYS E-3546/00

esittäjä(t): Glenys Kinnock (PSE) komissiolle

(15. marraskuuta 2000)

Aihe: Koulutus

Maailman koulutusfoorumin loppujulistuksessa vaaditaan kansainvälistä yhteisöä varmistamaan, että missään perusopetuksen antamiseen vakavasti sitoutuneessa maassa tämän tavoitteen saavuttaminen ei kaadu voimavarojen puutteeseen.

Miten komissio aikoo toimia kehitysmaiden hallitusten kanssa, ja myös muiden kahdenkeskisten ja monenkeskisten rahoittajien kanssa, sopiakseen menettelyistä kansallisten koulutusalan toimintaohjelmien rahoittamiseksi, sillä onhan komissio yksi maailman tärkeimmistä koulutusalan rahoittajista?

Onko komissio samaa mieltä siitä, että olisi luotava erityinen ilmoitusmenettely (sign off -menettely) kansallisten ohjelmien rahoittamiseksi? Mitä komissio aikoo tehdä varmistaakseen, että tällainen menettely luodaan?

Onko komissio samaa mieltä siitä, että Euroopan unionin tulisi sisällyttää talousarvioonsa vuosittain lisää erityistä rahoitusta koulutusalalle osoittaakseen, että Euroopan unioni pysyy sanojensa takana? Aikooko komissio lisäksi ehdottaa tulevaisuudessa budjettivallan käyttäjille koulutusalan rahoituksen lisäämistä?

Poul Nielsonin komission puolesta antama vastaus

(22. tammikuuta 2001)

Komissio on sitoutunut Maailman koulutusfoorumin loppujulistukseen sisältyvään yleisperiaatteeseen, joka koskee avun antamista maille, jotka ovat sitoutuneet tarjoamaan koulutusta kaikille.

On syytä mainita, että voimassa olevien asetusten mukaisesti komissio noudattaa kehitysapua myöntäessään maakohtaisia strategioita, maaohjelmia ja ohjelmatyötä koskevia suuntaviivoja.

Tätä taustaa vasten komissio on valmis tukemaan kansallisia koulutusalan toimintasuunnitelmia, joiden avulla pyritään saavuttamaan Dakarin konferenssin jälkeen asetetut tavoitteet. Kuten Dakarissa sovitussa toimintakehyksessä päätettiin, komissio aikoo seurata yhdessä kumppanimaiden ja kaikkien rahoittajien kanssa sitä, miten vuoden 2015 tavoitteiden ja välitavoitteiden saavuttamisessa edistytään. Komissio toimii yhteistyössä Yhdistyneiden Kansakuntien alajärjestöjen, valtiosta riippumattomien järjestöjen ja kumppanimaiden kanssa tukeakseen foorumissa asetettuja tavoitteita ja edistääkseen niiden toteutumista.

Erityisesti komissio aikoo lujittaa yhteistyötä eteläisten kumppanimaiden ja muiden rahoittajien, varsinkin jäsenvaltioiden kanssa osallistuakseen kansallisten toimintasuunnitelmien laatimiseen. Tämäntyyppistä yhteistyötä tehdään keskitetysti korostaen täydentävyyttä ja koordinaatiota osana uutta kehitysyhteistyön suunnittelua. Komissio järjestikin hiljattain tapaamisen jäsenvaltioiden koulutusasiantuntijoiden kanssa; tavoitteena oli sovittaa paremmin yhteen jäsenvaltioiden kannat Dakarin toimintakehyksen täytäntöönpanosta. Ryhmää on tarkoitus vahvistaa jatkossa, jotta se voisi osallistua nykyistä aktiivisemmin Koulutusta kaikille -prosessiin.

Komissio osallistui hiljattain myös Unescon asettaman työryhmän ensitapaamiseen. Ryhmän tehtävänä on Dakarin toimintakehyksen täytäntöönpano, mitä silmällä pitäen komissio sovitti ryhmän tavoitteita ja kokoonpanoa koskevan kantansa yhteen jäsenvaltioiden kantojen kanssa.

Maatasolla komissio aikoo toimia yhteistyössä hallitusten kanssa kehittääkseen silloin, kun sillä saavutettava suhteellinen etu on ilmeinen yhteisesti sovittuja menettelyjä, jotka perustuvat sektoriohjelmiin, kansalaisyhteiskunnan osallistumiseen ja tiiviiseen koordinaatioon kaikkien rahoittajien kanssa.

Komissio ei näe tarvetta laatia uusia ilmoitusmenettelyjä (sign off), koska on jo olemassa koko koulutussektoria tai sen alasektoria koskeva rahoitusprosessi, jota pidetään riittävänä, vaikkei sitä olekaan laadittu kansallisen toimintasuunnitelman muotoon. Määrätyissä tapauksissa olisi kuitenkin tunnustettava kansalliseen toimintasuunnitelmaan liittyvän erityisen rahoitusprosessin tarve, mutta sen olisi aina nivouduttava osaksi kansallisen kehittämisen ja eri alojen politiikkaa ja suunnittelua.

Yhteisö ei ole sitoutunut luomaan mekanismia, jolla otettaisiin käyttöön resursseja Koulutusta kaikille -prosessin tavoitteiden saavuttamiseksi. Neuvosto ja komissio painottivat kuitenkin 10. marraskuuta 2000 antamassaan yhteisessä julistuksessa sitä, että jatkuva tuki sosiaalialoille on linjassa köyhyyden vähentämisstrategioihin sisältyvän lähestymistavan kanssa. Näin ollen peruskoulutus on edelleen komission ensisijainen tavoite sen kehitysmaille antaman avun suunnittelussa ja täytäntöönpanossa.

Tässä yhteydessä komissio on valmis harkitsemaan osallistumista mihin tahansa Maailmanpankin kehitysmaiden hyväksi tekemään aloitteeseen, johon kuuluu peruskoulutusta tukevien kansallisten suunnitelmien seuranta tai täytäntöönpano.

Tarvitaan tiettyä joustavuutta, jotta voidaan vastata avunsaajien ensisijaisiin tavoitteisiin ja työskennellä muiden rahoittajien toimia täydentävästi. Tältä pohjalta komissio on valmis raportoimaan jälkikäteen, miten yhteisön laaja-alaiset ensisijaiset tavoitteet ovat toteutuneet sitoumusten ja maksujen osalta.